偶成
作者：趙汝鐩
朝代：宋

paragraphs: 青雲得志士，頤指快所欲。
萬事付杯酒，粉黛貯金屋。
嗟我骨相窮，不受富貴逐。
嗜欲人所同，有時未免俗。
青奴頗專房，高卧擎老足。
黄妳最如意，開卷醒困目。
暖寒命脚婆，凍衾轉暘谷。
開樽喚湯婦，新醅溫酃淥。
始得此四人，明珠不計斛。
呼之即來前，相娛不相觸。
時人皆笑之，畫餠豈充腹。
我亦翻自笑，竹窗聽戞玉。